Regionsudvalgets udtalelse om "Meddelelse fra Kommissionen til Rådet, Europa-Parlamentet, Det Økonomiske og Sociale Udvalg og Regionsudvalget om Handlingsplan for større energieffektivitet i Det Europæiske Fællesskab"

(2001/C 144/06)

REGIONSUDVALGET har -

under henvisning til Kommissionens meddelelse til Rådet, Europa-Parlamentet, Det Økonomiske og Sociale Udvalg og Regionsudvalget om Handlingsplan for større energieffektivitet i Det Europæiske Fællesskab (KOM(2000) 247 endelig),

under henvisning til Kommissionens beslutning af 26. april 2000 om i henhold til artikel 265 i traktaten om oprettelse af Det Europæiske Fællesskab at anmode om Regionsudvalgets udtalelse,

under henvisning til præsidiets beslutning af 5. juli 2000 om at henvise det forberedende arbejde til Underudvalg 4 "Fysisk Planlægning, Bypolitik, Energi, Miljø",

under henvisning til Regionsudvalgets udtalelse om Kommissionens meddelelse til Rådet og Europa-Parlamentet om "Forberedelser til gennemførelse af Kyoto-protokollen" (CdR 295/99 fin)(1),

under henvisning til Regionsudvalgets udtalelse om Kommissionens forslag til Europa-Parlamentets og Rådets direktiv om fremme af elektricitet fra vedvarende energikilder inden for det indre marked for elektricitet (CdR 191/2000),

under henvisning til Rådets resolution om energieffektivitet af 7. december 1998,

under henvisning til Underudvalg 4's forslag til Regionsudvalgets udtalelse (CdR 270/2000 rev. 1), som blev vedtaget den 4. oktober 2000 med Annette McNamara (IRL, AE) som ordfører,

og ud fra følgende betragtninger:

energieffektivitet yder et vigtigt bidrag til den nødvendige klimabeskyttelse og til opfyldelsen af Fællesskabets reduktionsforpligtelser i henhold til Kyoto-aftalen,

begivenheder inden for den senere tid med stigende brændstofpriser, der resulterede i brændstofmangel, har sat fokus på problemerne med energiforsyning og behovet for at fremme en effektiv anvendelse af energi -

på den 36. plenarforsamling den 13.-14. december 2000 (mødet den 13. december) enstemmigt vedtaget følgende udtalelse.

Regionsudvalget

1. glæder sig over Kommissionens beslutning om at forbedre energieffektiviteten i EU, eftersom dette vil føre til en mere bæredygtig energipolitik og større forsyningssikkerhed og samtidig er et vigtigt skridt mod at nå den reduktion af drivhusgasemissioner, som man enedes om i Kyoto med henblik på at beskytte klimaet,

2. er enig med Kommissionen i, at kravet til medlemsstaterne om at udarbejde endelige/realistiske tidsplaner og vedtage specifikke programmer sandsynligvis vil give øget incitament til at fremme energieffektivitet, og Regionsudvalget understreger, at det er nødvendigt at skelne mellem EU's og medlemsstaternes ansvar hvad angår energieffektivitet,

3. understreger, at handlingsplanen skal supplere og styrke medlemsstaternes aktiviteter,

4. beklager, at handlingsplanen er udsendt særskilt fra andre forslag vedrørende energi; det ville have været at foretrække, at forslagene om liberalisering af el- og gasmarkederne, direktivet om vedvarende energikilder, handlingsplanen vedrørende energieffektivitet samt programmet for klimaændringer var blevet forelagt sammen i et og samme dokument, da dette ville have øget sammenhængen i EU's energipolitik,

5. betoner, at det er nødvendigt, at handlingsplanen indebærer et væsentligt bidrag til integrationen af energi- og miljømål i andre politikområder, og imødeser specifikke forslag til, hvordan energieffektivitet på en sammenhængende måde kan integreres i andre politikområder,

6. påpeger, at de lokale og regionale myndigheder har en enestående placering, navnlig med henblik på at informere forbrugerne,

7. deler Kommissionens synspunkt, at energipriserne fuldt ud bør afspejle energiudnyttelsens eksterne omkostninger, herunder samfunds- og miljøomkostningerne,

8. støtter Kommissionens målsætning om at reducere energiintensiteten med 1 % pr. år, hvilket vil betyde, at man kan realisere 66 % af den anslåede besparelse på 18 % fra og med 2010. I den forbindelse bør man fastlægge de områder og den referencestørrelse, begrebet "energiintensitet" skal relatere til,

9. understreger nødvendigheden af at fremme målsætninger om en forbedring på mere end 1 % pr. år,

10. konstaterer, at det er vigtigt at opfylde EU-målsætningen om en fordobling af anvendelsen af kraftvarme til 18 % af elproduktionen i EU pr. 2010, som fastlagt i "European Cogeneration Review", i denne handlingsplan og i kraftvarmeproduktionsplanen,

11. støtter konsolideringen af SAVE-programmet inden for handlingsplanen,

12. mener, at SAVE-programmets nuværende budget bør forøges, så man kan iværksætte en mere omfattende pakke af foranstaltninger og programmer,

13. påpeger, at SAVE-programmet bør udvides til at omfatte områder, der specifikt vedrører de lokale og regionale myndigheder,

14. ser positivt på handlingsprogrammets målsætning om at integrere foranstaltninger til energieffektivitet i politikker og programmer, der vedrører andre områder end energi, og kræver øget information via SAVE-programmet om disse områders betydning i en energimæssig sammenhæng, navnlig når det gælder integration af energieffektivitet i politikken vedrørende fysisk planlægning, miljø og sociale anliggender,

15. roser Kommissionens forslag om en udvidelse af minimumsbeskatningsgrundlaget for energiprodukter og understreger nødvendigheden af skattefritagelser eller skattelempelser for investeringer i energieffektivitet på basis af en glidende skala,

16. henviser til, at der i EF-traktaten fastsættes en begrænsning af støttebegrebet, så det kun omfatter statsstøtte, og at støtteforbuddet derfor ikke gælder prisfastsættelsesordninger med lovbestemt aftage- og godtgørelsespligt,

17. erkender, at der endnu ikke er skabt forudsætninger for, at der kan træffes en beslutning om en fællesskabslovgivning for støtteordninger,

18. bifalder initiativer til harmonisering af medlemsstaternes aktiviteter vedrørende energieffektivitet og sikring af større sammenhæng mellem disse, inden for bredere europæiske rammer,

19. understreger behovet for en udvidelse af førtiltrædelsesaktiviteterne, især i forbindelse med energisyn, og oprettelse af regionale og lokale energikontorer,

20. understreger nødvendigheden af at konsolidere Kommissionens forslag om en reduktion på 50 % af CO2-emissionen pr. personkilometer og pr. nyttelastkilometer, men det kortsigtede mål bør hæves til 15-20 % for at sikre, at det kan opfyldes,

21. anser det for påkrævet, at fællesskabsrammebestemmelserne for statsstøtte til miljøbeskyttelse indeholder passende vurderingskriterier, som tager hensyn til den offentlige fremme af anvendelsen af vedvarende energikilder,

22. ser positivt på Kommissionens forslag om bedre forbrugerinformation og er især tilfreds med, at EU's mærkningsordning styrkes og udvides, så den dækker alle større apparater og installeret udstyr, og Regionsudvalget understreger endvidere vigtigheden af, at dette ikke kun sker i husholdninger og virksomheder, men også inden for udvalgte former for let og tung industri,

23. imødeser den kommende rapport til Parlamentet og Rådet om betydningen af EU's mærkningsordning og bifalder forslaget om at forbedre håndhævelsen af ordningen i medlemsstaterne,

24. opfordrer Kommissionen til at styrke sine bestræbelser på at ændre markedet i retning af mere energieffektive elektriske apparater; foreslår derfor, at Kommissionen opstiller regler eller som et alternativ når frem til aftaler om minimumseffektivitetsnormer for en bred vifte af elektriske apparater,

25. går ind for fremme af forhandlede frivillige aftaler mellem medlemsstaterne og udstyrsfabrikanterne som en form for selvregulering i mangel på retslig regulering,

26. gør opmærksom på, at lokale og regionale myndigheder allerede deltager i frivillige aftaler, energisyn, mærkning og initiativer vedrørende bedste praksis,

27. gør opmærksom på, at lokale og regionale myndigheder er velegnede til at vise vejen hvad angår offentlige indkøb af energieffektivitetsteknologier, som vil være til gavn for en industri i udvikling, og tillige åbner mulighed for øget udbredelse af resultaterne,

28. hilser det velkommen, at SAVE-direktivet (93/76) udvides til at omfatte emner som varmeisolering i eksisterende bygninger, installeret udstyr, udvidet attestering og tildeling af licenser,

29. ser positivt på igangsættelsen af EU-programmet "Grønt lys" til fremme af effektiv belysning og god praksis i store erhvervsbygninger og i offentlige bygninger,

30. er tilfreds med Kommissionens anerkendelse af de lokale og regionale myndigheders centrale rolle i forbindelse med energistyring og vil især understrege deres vigtige betydning for fremme af energieffektivitet, som foretages af energistyringsagenturer, der er blevet etableret i regioner og byer og på øer, bl.a. via SAVE-programmet,

31. understreger, at det er vigtigt at fortsætte med at etablere energistyringsagenturer i alle byer og regioner,

32. foreslår, at Kommissionen yderligere fremmer oprettelsen af flere energiagenturer og overvejer, hvorledes der kan ydes finansiel støtte efter den oprindelige treårsperiode, således som det nu er tilfældet i SAVE-programmet,

33. gør opmærksom på behovet for at give eksisterende og planlagte energistyringsagenturer en større rolle i forbindelse med energieffektivitet på lokalt og regionalt niveau via deres deltagelse i gennemførelsen af handlingsplanen,

34. opfordrer Kommissionen til at forsøge at øge antallet af energisyn hos kommercielle brugere, især da dette bevisligt styrker konkurrenceevnen,

35. understreger nødvendigheden af, at det ved en manglende harmonisering må forhindres, at nationale støtteordninger bliver overbelastede ved handel mellem medlemsstaterne.

Bruxelles, den 13. december 2000.

Jos Chabert

Formand for

Regionsudvalget

(1) EFT C 57 af 29.2.2000, s. 81.